PATVIRTINTA

Lentvario Motiejaus Šimelionio

gimnazijos direktoriaus

2018 m. birželio 28 d. įsak. Nr. V-95

TRAKŲ R. LENTVARIO MOTIEJAUS ŠIMELIONIO GIMNAZIJOS

NEFORMALIOJO ŠVIETIMO ORGANIZAVIMO TVARKOS APRAŠAS

I. Bendrosios nuostatos

1. Neformalusis vaikų švietimas – gimnazijoje organizuojama formalųjį švietimą papildanti ir mokinio krepšelio lėšomis finansuojama vaikų švietimo veikla, skirta asmeninėms, socialinėms, edukacinėms, profesinėms kompetencijoms ugdyti.
2. Neformalusis vaikų švietimas įgyvendinamas pagal Neformaliojo vaikų švietimo koncepciją, patvirtintą Lietuvos Respublikos švietimo ir mokslo ministro 2005 m. gruodžio 30 d. įsakymu Nr. ISAK-2695 (Lietuvos Respublikos švietimo ir mokslo ministro 2012 m. kovo 29 d. įsakymo Nr. V-554 redakcija), vadovaujantis Pagrindinio ir vidurinio ugdymo programų bendraisiais ugdymo planais, Dienynų sudarymo elektroninio dienyno duomenų pagrindu tvarkos aprašu, patvirtintu Lietuvos Respublikos švietimo ir mokslo ministro 2008 m. liepos 4 d. įsakymu Nr. ISAK-2008 (Lietuvos Respublikos švietimo ir mokslo ministro 2017 m. gegužės 17 d. įsakymo Nr. V-375 redakcija).

II. NEFORMALIOJO ŠVIETIMO TIKSLAS IR UŽDAVINIAI

1. Neformaliojo švietimo tikslas – ugdyti kompetencijas, teikiančias galimybių vaikui tapti aktyviu visuomenės nariu, sėkmingai veikti visuomenėje, padėti tenkinti pažinimo ir saviraiškos poreikius.
2. Neformaliojo švietimo uždaviniai:
   1. ugdyti ir plėtoti vaikų kompetencijas per saviraiškos poreikio tenkinimą;
   2. ugdyti pilietiškumą, tautiškumą, demokratišką požiūrį į pasaulėžiūrų, įsitikinimų ir gyvenimo būdų įvairovę;
   3. ugdyti gebėjimą kritiškai mąstyti, rinktis ir orientuotis dinamiškoje visuomenėje;
   4. spręsti socialinės integracijos problemas: mažiau galimybių turinčius (esančius iš socialiai-ekonomiškai nepalankios aplinkos ar turinčius specialiųjų poreikių), ypatingų poreikių vaikus integruoti į visuomeninį gyvenimą;
   5. tobulinti tam tikros srities gebėjimus ir įgūdžius, formuoti profesines nuostatas.

III. NEFORMALIOJO ŠVIETIMO ORGANIZAVIMO  PRINCIPAI

1. Organizuojant neformalųjį švietimą laikomasi šių principų:
   1. aktualumo – neformaliojo švietimo veiklų pasiūla skirta socialinėms, kultūrinėms, asmeninėms, edukacinėms, profesinėms ir kitoms kompetencijoms ugdyti;
   2. demokratiškumo – mokytojai, tėvai (globėjai, rūpintojai) ir vaikai yra bendro ugdymosi proceso kūrėjai, kartu identifikuoja poreikius;
   3. prieinamumo – siūlomos veiklos ir būdai yra prieinami visiems gimnazijoje besimokantiems vaikams pagal amžių, išsilavinimą, turimą patirtį, nepriklausomai nuo socialinės padėties;
   4. individualizavimo – veikla individualizuojama atsižvelgiant į vaiko asmenybę, galimybes, poreikius ir pasiekimus;
   5. savanoriškumo – vaikai laisvai renkasi neformaliojo švietimo užsiėmimus, tinkamiausias veiklas kompetencijoms ugdyti;
   6. bendradarbiavimo – mokomasi veikti grupėje, priimti bendrus sprendimus, dalytis darbais, atsakomybėmis ir patyrimu;
   7. pozityvumo – ugdymosi procese kuriamos teigiamos emocijos, sudaromos sąlygos gerai vaiko savijautai.

IV. NEFORMALIOJO ŠVIETIMO ORGANIZAVIMO KRITERIJAI

1. Neformalusis švietimas organizuojamas atsižvelgiant į šiuos kriterijus:
   1. vaikų poreikius ir amžių;
   2. tėvų (globėjų, rūpintojų) pageidavimus;
   3. pagrindinio ir vidurinio ugdymo programų bendrųjų ugdymo planų nuostatas ir skiriamą valandų skaičių;
   4. gimnazijos tikslus ir uždavinius;
   5. esamus specialistus ir materialinę bazę;
   6. tradicijas, veiklų tęstinumą;
   7. praėjusių mokslo metų darbo efektyvumą, pasiektus rezultatus;
   8. turimas lėšas.
2. Neformaliojo švietimo valandos skiriamos:
   1. meniniam ugdymui;
   2. sportinei veiklai;
   3. sveikos gyvensenos propagavimui, žalingų įpročių prevencijai;
   4. gamtosauginei veiklai;
   5. etninei kultūrai ir pilietiniam ugdymui;
   6. techninei kūrybai bei technologijoms;
   7. socialiniams bei komunikaciniams gebėjimams ugdyti;
   8. asmenybės pažinimo.
3. Neformaliajam švietimui skirtos valandos negali būti skiriamos pasirenkamiesiems dalykams, dalykų moduliams, konsultacijoms.
4. Neformaliojo švietimo valandos skiriamos Gimnazijos tarybos pritarimu.

V. NEFORMALIOJO ŠVIETIMO ORGANIZAVIMAS

1. Kasmet arba pagal poreikį (pasikeitus pagrindinio ir vidurinio ugdymo programų bendriesiems ugdymo planams) atliekamas mokinių neformaliojo švietimo poreikių, jų tėvų (globėjų rūpintojų) pageidavimų tyrimas.
2. Kiekvienais mokslo metais dalykų mokytojų metodinėse grupėse/mokytojų metodinės tarybos posėdyje aptariamas neformaliojo švietimo programų įgyvendinimas, tęstinumo poreikis ir naujų programų pasiūlos galimybės, aprobuojamos teikiamos programos.
3. Atsižvelgiant į tyrimo rezultatus, metodinių grupių/mokytojų tarybos nutarimus, mokytojų prašymus neformaliojo švietimo programos įtraukiamos į Ugdymo planą ir teikiamos svarstyti Gimnazijos tarybai.
4. Neformaliojo švietimo programos teikiamos ir aprobuojamos gimnazijos metodinėse grupėse pagal mokinių poreikius, mokytojų pasirengimą bei turimą materialinę bazę.
5. Neformaliojo švietimo valandos nustatomos kiekvienai programai visiems mokslo metams: programų vykdymo pradžia rugsėjo 1 d., pabaiga – mokslo metų ugdymo proceso pabaigos data pagal Ugdymo planą.
6. Iki rugsėjo 8 d. neformaliojo švietimo programos mokytojas (toliau – mokytojas) supažindina vaikus su siūloma neformaliojo švietimo programa.
7. Mokiniai neformaliojo švietimo programas renkasi iki rugsėjo 10 d. Savo pasirinkimą gali keisti mokslo metų eigoje.
8. Neformaliojo švietimo grupės sudaromos iš tos pačios klasės, paralelių, gretimų to paties ugdymo koncentrų klasių mokinių.
9. Neformaliojo švietimo grupės sudaromos teikiant pirmenybę vaikams iš tų klasių, kurioms buvo skirtos valandos.
10. Mokytojas iki rugsėjo 15 d. sudaro mokinių, pasirinkusių programą, sąrašą (1 priedas).
11. Pageidautinas minimalus grupės mokinių skaičius – 9. Atsižvelgus į turimas lėšas išimties tvarka tenkinant mokinių poreikius gali būti sudaromos mažesnio dydžio grupės.
12. Neformaliojo švietimo programos tvirtinamos direktoriaus įsakymu.
13. Mokytojas, atsižvelgdamas į grupės mokinių poreikius ir galimybes, numato ir direktoriaus pavaduotoją ugdymui iki rugsėjo 8 d. informuoja apie programos vykdymo laiką (savaitės dieną, užsiėmimo pradžios ir pabaigos laiką įskaitant pertrauką).
14. Direktoriaus pavaduotojas sudaro bendrą neformaliojo švietimo programų tvarkaraštį ir teikia jį tvirtinti direktoriui.
15. Mokinių atostogų metu neformaliojo švietimo programos nevykdomos.
16. Mokytojas užtikrina vaikų saugumą programos vykdymo metu, pirmo užsiėmimo metu pasirašytinai supažindina vaikus su saugaus elgesio taisyklėmis (naujus narius supažindina atskirai).
17. Neformaliojo švietimo programų vykdymas ne gimnazijos aplinkose derinamas su gimnazijos direktoriumi.
18. Mokytojas neformaliojo švietimo programos vykdymą fiksuoja elektroniniame dienyne laikydamasis visų dienyno pildymo reikalavimų, nurodytų Dienynų sudarymo elektroninio dienyno duomenų pagrindu tvarkos apraše.

V. BAIGIAMOSIOS NUOSTATOS

1. Už neformaliojo švietimo programų įgyvendinimą atsakingas gimnazijos direktorius.
2. Neformaliojo švietimo programos mokytojas grupės veiklos rezultatus parodo organizuodamas renginius, parodas, konkursus, varžybas ar dalyvaudamas kitų įstaigų, organizacijų renginiuose ar kitose veiklose.
3. Už reikšmingus veiklos pasiekimus mokiniai ir jų mokytojai skatinami gimnazijos direktoriaus padėkomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Gimnazijos tarybos posėdžio 2018-06-18 d. protokolas Nr. 9

1 priedas

TRAKŲ R. LENTVARIO MOTIEJAUS ŠIMELIONIO GIMNAZIJOS

\_\_\_\_\_\_\_\_\_\_\_\_\_\_ m. m. neformaliojo švietimo programos

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pavadinimas)

DALYVIŲ SĄRAŠAS

|  |  |  |  |
| --- | --- | --- | --- |
| Eil. Nr. | Vardas, pavardė | Klasė | Parašas |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |